אנדי מקדואל

רוזלי אנדרסון "אנדי" מקדואל (באנגלית: Rosalie Anderson "Andie" MacDowell; נולדה ב-21 באפריל 1958) היא שחקנית קולנוע ודוגמנית אמריקאית. מקדואל היא זוכת פרס מצלמת הזהב ומועמדת לארבעה פרסי גלובוס הזהב על תפקידיה בסרטים "סקס שקרים ווידאוטייפ", "גרין קארד" ו"ארבע חתונות ולוויה אחת" ובמיני-סדרה "עוזרת בית" של נטפליקס. כדוגמנית התפרסמה בעיקר כפרזנטורית של חברת הקוסמטיקה "לוריאל". מקדואל נולדה בעיר גפני, דרום קרוליינה, בארצות הברית. בתם של פאולין "פאולה" ג'ונסטון (לבית אוסוואלד), מורה למוזיקה, ומריון סנט פייר מקדואל. אמה הייתה אלכוהוליסטית, והוריה התגרשו כשהייתה בת שש. אמה של מקדואל מתה מהתקף לב בגיל 53 לאחר שהייתה פיכחת במשך שנה. כשמקדואל הייתה בת שמונה, אביה נישא בשנית, למארי פרנסיס סטון; נישואים שנמשכו עד למותו. מקדואל סיימה את לימודיה בתיכון גפני ב-1976, ואז המשיכה ללמוד באוניברסיטת וינתרופ במשך שנתיים לפני שעברה להתגורר לזמן קצר בקולומביה, קרוליינה הדרומית. לאחר שנצפתה על ידי נציגה של סוכנות הדוגמנות וילהלמינה מודלס בזמן שהייתה בטיול בלוס אנג'לס, מקדואל חתמה על חוזה דוגמנות עם סוכנות הדוגמנות עלית בניו יורק בשנת 1978. לאחר שהתנסתה במשחק בתוכניות טלוויזיה עשתה מקדואל את הופעת הבכורה שלה בתור ג'יין פורטר בדרמת ההרפתקאות "גרייסטוק: האגדה של טרזן מלך הקופים". בתחילת דרכה כשחקנית למדה את טכניקת שיטת המשחק. ב-1989 קיבלה את התפקיד הגדול הראשון שלה מסטיבן סודרברג בסרטו הראשון "סקס שקרים ווידאוטייפ". על גילום דמותה של אן מולאני (הנשואה והמדוכאת מינית) זכתה מקדואל בפרס אינדפנדנט ספיריט והייתה מועמדת ל פרס גלובוס הזהב לשחקנית הטובה ביותר. התפקיד הבא שלה בקומדיה של פיטר ויר "גרין קארד" בתור הזואולוגית ברונטה שמתחתנת מטעמי הגירה עם התייר הצרפתי ג'ורג'ס פאורי (ז'ראר דפארדיה), זיכה את מקדואל בפעם השנייה ברציפות לפרס גלובוס הזהב, בפעם זו בקטגוריית המשחק הטוב ביותר בסרט קומי/מוזיקלי. שיחקה את הנזירה הסכיזופרנית לצידו של ברוס ויליס בקומדיית האקשן "הדסון הוק". ב-1993 שיחקה באחת מהופעותיה המפורסמות בקריירה שזיכתה אותה בפרס סאטורן את מפיקת החדשות ריטה בקומדיה "לקום אתמול בבוקר" והשתתפה בדרמה הספרותית של רוברט אלטמן "תמונות קצרות" בתור אמו של הילד קייסי פיניגאן. ב-1994 כיכבה בקומדיה הבריטית שוברת הקופות "ארבע חתונות ולוויה אחת" בתפקיד קארי האמריקאית אותה פוגש צ'ארלס (יו גרנט) בחתונה ובלוויה. על תפקיד זה היתה מועמדת לפרס גלובוס הזהב בפעם השלישית. המשיכה לככב בקומדיות "מציאות אחרת", "בעל משוכפל" לצידו של מייקל קיטון", "המוזה" בתור לאורה אשתו של התסריטאי סטיבן פיליפס (אלברט ברוקס) ו"מייקל" בתור המומחית למלאכים דורות'י וינטרס. ב-2000 הופיעה מקדואל בדרמת המלחמה "פרחים בשדה הקרב" בתור שרה, אשתו של הצלם הצבאי האריסון לויד (דייוויד סטראתיירן) שנעלם בשדה הקרב במהלך מלחמת העצמאות של קרואטיה. בשנת 2005 גילמה את טרי בסרט הקומדיה "סלון יופי" בכיכובה של קווין לטיפה. ב-2017 גילמה את מארוול סטיינברינק בסרט "רק האמיצים" לצד ג'ף ברידג'ס. ב-2019 שיחקה בעונה החמישית של הסיטקום הבריטי "קוקו" (אנ') מבית ה-BBC. בשנת 2021 כיכבה מקדואל לצד בתה, השחקנית מרגרט קוואלי, במיני-סדרה "עוזרת בית" של נטפליקס. בנובמבר 2021 לוהקה לתפקיד ראשי בסרט "סוף טוב" של הבמאים הישראלים טל גרניט ושרון מימון אשר מבוסס על המחזה באותו שם מאת ענת גוב. בשנת 2022 שיחקה בסרט "בלילות הקיץ"; שעלה בבכורה בפלטפורמות של נטפליקס. בשנת 1986, מקדואל נישאה לפול קוואלי, חוואי ודוגמן לשעבר. השניים נפגשו בזמן שהצטלמו לפרסומת של גאפ. יש להם בן, ג'סטין (יליד 1986), ושתי בנות, רייני (ילידת 1990) והשחקנית מרגרט קוואלי (ילידת 1994). מקדואל וקוואלי התגרשו בשנת 1999. לאחר גירושיה מקוואלי, ניהלה מקדואל מערכת יחסים של שנה עם השחקן דניס קווייד. לאחר מכן, מקדואל התחברה מחדש לבן זוגה לשעבר בתיכון, רט הרצוג, איש עסקים לו נישאה ב-10 בנובמבר 2001. הזוג התגרש באוקטובר 2004. נכון לשנת 2013, היא מתגוררת בעיירה מרינה דל ריי, קליפורניה. אנדי מקדואל, ברשת החברתית פייסבוק אנדי מקדואל, ברשת החברתית אינסטגרם אנדי מקדואל, במסד הנתונים הקולנועיים IMDb (באנגלית) אנדי מקדואל, באתר AllMovie (באנגלית) אנדי מקדואל, באתר Rotten Tomatoes (באנגלית) אנדי מקדואל, במסד הנתונים הקולנועיים KinoPoisk (ברוסית) אנדי מקדואל, באתר MusicBrainz (באנגלית) אנדי מקדואל, באתר Discogs (באנגלית) סוכנויות הידיעות, לא בת 16: אנדי מקדואל מתבגרת, באתר nrg‏, 18 ביוני 2009 איתי קרני, אנדי מקדואל התחתנה, באתר ynet, 13 בנובמבר 2001 Andie MacDowell To Star Opposite Margaret Qualley In Netflix Series ‘Maid’, Deadline, ‏2 באוקטובר 2020 (באנגלית) Kristen Lopez, "‘Maid’ Review: Margaret Qualley Gives an Award-Worthy Performance in Netflix Limited Series", IndieWire, October 1 2021 Along for the Ride: Here are all the latest updates on Netflix's next rom-com, Web News Observer, ‏6 בינואר 2022